CELEX: C2005/281/10
Language: sl
Date: 2005-11-12 00:00:00
Title: Zadeva C-313/05: Predlog za sprejem predhodne odločbe na podlagi sklepa Wojewódzki Sąd Administracyjny w Warszawie z dne 9. avgusta 2005 v zadevi Maciej Brzeziński proti direktorju carinske zbornice Varšave

12.11.2005   
            
            
               SL
            
            
               Uradni list Evropske unije
            
            
               C 281/5
            
         Predlog za sprejem predhodne odločbe na podlagi sklepa Wojewódzki Sąd Administracyjny w Warszawie z dne 9. avgusta 2005 v zadevi Maciej Brzeziński proti direktorju carinske zbornice Varšave
   (Zadeva C-313/05)
   (2005/C 281/10)
   Jezik postopka: poljščina
   Wojewódzki Sąd Administracyjny w Warszawie je s sklepom z dne 9. avgusta 2005 v zadevi Maciej Brzeziński proti direktorju carinske zbornice Varšave Sodišču Evropskih skupnosti predložil predlog za sprejem predhodne odločbe.
   Wojewódzki Sąd Administracyjny w Warszawie predlaga Sodišču, naj odloči o naslednjih vprašanjih:
   
               1.
            
            
               Ali člen 25 Pogodbe ES, ki med državami članicami prepoveduje carine pri uvozu in izvozu ter vse dajatve z enakim učinkom, državi članici v situaciji, ko je trošarina odmerjena za nakup vsakega vozila, neodvisno od kraja njegovega izvora pred prvo registracijo na Poljskem, prepoveduje uporabo člena 80 zakona z dne 23. januarja 2004 o trošarini (Dz. U, št. 29, zaporedna št. 257, s spremembami), na podlagi katerega se mora v skladu z določbami Zakoona o cestnem prometu za vozila, ki niso registrirana na Poljskem, plačati trošarina?
            
         
               2.
            
            
               Ali člen 90, prvi odstavek, Pogodbe ES, ki določa, da nobena država članica ne uvaja, neposredno ali posredno, kakršnih koli notranjih davkov na izdelke drugih držav članic, ki bi bili višji od davkov, uvedenih neposredno ali posredno na enakovrstne domače izdelke, dovoljuje državi članici, da v primeru, ko je bila trošarina v skladu s členom 80(1) poljskega zakona o trošarini določena za vsako vozilo, registrirano na Poljskem, uvede trošarino za rabljena vozila, uvožena iz drugih držav članic, pri čemer je nakup rabljenih vozil, ki so že registrirana na Poljskem, oproščen teh trošarin?
            
         
               3.
            
            
               Ali člen 90, drugi odstavek, Pogodbe ES, ki določa, da nobena država članica ne uvaja takšnih notranjih davkov na izdelke drugih držav članic, s katerimi bi posredno zaščitila druge izdelke, dovoljuje državi članici, da za rabljena vozila, uvožena iz drugih držav članic, v primeru, ko se enako izračunajo dajatve za prodajo rabljenih vozil pred njihovo prvo registracijo na Poljskem in ta dajatev posledično vpliva na ceno tega vozila ob kasnejši prodaji, določi trošarine na podlagi odstotkov, ki so določeni glede na starost vozila in prostornino motorja ter so navedeni v poljski izvedbeni uredbi (odstavek 7 dekreta ministra za finance z dne 22. aprila 2004 o določitvi trošarinskih stopenj — Dz. U., št. 87, zaporedna št. 825, s spremembami)?
            
         
               4.
            
            
               Ali člen 28 Pogodbe ES, ki določa, da so med državami članicami prepovedane količinske omejitve pri uvozu in vsi ukrepi z enakim učinkom, ob upoštevanju člena 3(3) Direktive Sveta 92/12/EGS z dne 25. februarja 1992 o splošnem režimu za trošarinske proizvode in o skladiščenju, gibanju in nadzoru takih proizvodov, na podlagi katerega imajo države članice pravico do uvedbe davkov, pobranih od proizvodov, ki niso našteti v členu 3(1) navedene direktive, pod pogojem, da ti davki pri trgovanju med državami članicami ne povzročijo dodatnih formalnosti ob prestopu meje, prepoveduje državi članici, da bi na podlagi člena 81 poljskega zakona o trošarini, na podlagi katerega so osebe, ki znotraj Skupnosti kupijo osebna vozila, ki niso registrirana na Poljskem, dolžna v roku petih dni od dneva nakupa v Skupnosti pristojnemu carinskemu uradu predložiti poenostavljeno deklaracijo?